### Resumé

Økonomiudvalget har anmodet om lokalplanen, der skal give mulighed for at opføre almene studieboliger på [adresse] i Vejle. Bygningen opføres i 5 etager og giver mulighed for 57 boliger. Studieboligerne henvender sig til nye studerende, der skal starte på [adresse] i 2027. Boligerne placeres på et grusareal, der i dag anvendes til vinteropbevaring af både. Lokalplanområdet er ca. 700 m2. De ubebyggede arealer indrettes til ankomstarealer med beplantning, affaldshåndtering og cykelparkering. Bilparkering henvises til de omkringliggende parkeringspladser.

### Sagsfremstilling

**Lokalplanens indhold**

![Luftfoto med markering af lokalplanområdet](data:image/jpeg;base64...)

*Figur 1: Kort over lokalplanområdet*

**Historik**

Økonomiudvalget besluttede på mødet den 7. april 2025, pkt. nr. 91, at igangsætte proces vedrørende studieboliger ved [adresse] i samarbejde med ØsterBo. Studieboligprojektet omfattede på dette tidspunkt 38 lejligheder fordelt på 4 etager.

**Lokalplanens indhold**

Lokalplanområdet er ca. 700 m2. Lokalplanområdet er grusbelagt og afgrænset af bøgehæk og bøgepur til alle tre sider. Der er dobbeltrettede cykelstier og fortov på nordvestsiden og sydsiden. Mod øst ligger [adresse], der svinger mod øst og bliver til [adresse]. I dag er der en overkørsel til lokalplanområdet fra [adresse].

Lokalplanområdet benyttes i dag af [adresse] til bådopbevaring i vinterhalvåret og bådstativer mv. i sommerhalvåret.

Nord og vest for lokalplanområdet ligger etageboliger. Syd og øst for lokalplanområdet ligger Klimaparken og den nordligste del af [adresse]. Den nordligste del af erhvervshavnen består af haller i varieret størrelse, der ligger vinkelret på havnebassinnet, siloer og tankanlæg, udendørs oplag af især sand, sten, grus mv. samt oplagsplads af lystbåde. De største af oplagsarealerne til lystbåde anvendes også til parkering i sommerhalvåret i det omfang oplagrede lystbåde giver plads til det.
Erhvervshavnens aktiviteter begrænser i dag anvendelsen af arealerne i lokalplanområdet. Den del af [adresse], der ligger nord for havnebassinnet er udpeget til byomdannelse, hvilket betyder at der kan etableres støjfølsom anvendelse imens denne del af erhvervshavnen flyttes.

Økonomiudvalget har anmodet om lokalplanen, der skal muliggøre opførelse af almene ungdomsboliger. Ungdomsboligerne skal især henvende sig til de kommende studerende ved Syddansk Universitet. I processen for udvikling af projektet med studieboliger på [adresse] er antallet af studieboliger øget til 57 for at opnå lavest mulig husleje. Studieboligerne etableres med fransk altan i en bygning på fem etager med sadeltag. Arkitekturen tager afsæt i de almene boliger i [adresse], med røde murstensfacader og sadeltage. De ubebyggede arealer indrettes til ankomstareal med beplantning, cykelparkering og affaldshåndtering. Der etableres ikke bilparkering i lokalplanområdet. Studerende og gæster med bil kan benytte sig af offentlig parkering i parkeringshusene og offentlig parkering på vejene. Der er mindre end 800 meter til parkeringshusene Cronhammar og [adresse] og blot 300 meter til parkeringshuset ved Kahytten 2.

Vejle Kommune er i gang med at få udarbejdet en helhedsplan for området ved [adresse] og [adresse]. Studieboligerne ligger i et hjørne af denne plan og passer ind i de indledende skitser og analyser, der har været lavet for området.

![Situationsplan med placering af bygning og udformning af udearealer](data:image/jpeg;base64...)

*Figur 2: Illustreret situationsplan over lokalplanområdet. Tagfladerne er vist med tagudhæng. De ubebyggede arealer indrettes som ankomstarealer med beplantning, affaldshåndtering og cykelparkering.*

![Facadetegninger af studieboligerne. Illustrationen viser røde facadematerialer og sadeltage](data:image/jpeg;base64...)

*Figur 3: Illustrerede facade tegninger viser hvorledes bygningen har indhak og en rytmisk facade udformning, der viser at indretningen er ens på alle etager.*

**Særlige planmæssige forhold**
På erhvervshavnen ligger bl.a. en såkaldt risikovirksomhed. Studieboligerne vil i en periode, maksimalt indtil år 2030, skulle ligge ved siden af denne virksomhed. Der er udarbejdet en vurdering af, om boliger i lokalplanområdet lever op til regler om planlægning omkring risikovirksomheder. Beregninger viser, at placeringen kan accepteres, og risikomyndigheder er blevet hørt, og har ingen bemærkninger.

**Kommuneplantillæg**

Lokalplanen gør det muligt at etablere studieboligerne med en øget bebyggelsesprocent i forhold til kommuneplanrammen for området, uden parkeringspladser og med et beskedent omfang af fælles friarealer, dette kræver, at der udarbejdes et tillæg til kommuneplanen.

**Vurdering af afledte konsekvenser**
Der bliver ikke udarbejdet en helhedsvurdering, da planen skal muliggøre opførelse af studieboliger særligt for studerende, der går på [adresse]. Der er ikke forventning om at de studerende har bil eller børn, der vil belaste kapaciteten på trafik eller give kapacitetsudfordringer på dagsinstitutions- og skoleområdet.

**Høringsperiode**
Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner og otte uger for lokalplaner med tillæg med anvendelsesændringer eller nyudlæg.

Høringsperioden for lokalplanen og tillægget vurderes til fire uger, da lokalplanen er af en karakter, med et geografisk anvendelsesområde, en kompleksitet og et omfang, hvor fire uger vurderes at være rimelig tid til inddragelsen af offentligheden.

**Overtagelsespligt/Frafaldserklæring**
Lokalplanområdet ejes af kommunen, og en frafaldserklæring er derfor ikke nødvendig.

### Klima og resiliensvurdering

Klima- og resiliensvurdering foretages i forbindelse med udarbejdelse af lokalplanforslaget, når der foreligger mere information.

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller

**at** udarbejdelse af forslag til lokalplan nr. 1439 og tillæg nr. 12 igangsættes.

### Beslutning

Godkendt.

Adam Østergaard var fraværende.